钦定古今图书集成/理学汇编/学行典/第094卷 > 荆川稗编 > 《读书》
## 钦定古今图书集成/理学汇编/学行典/第094卷 > 荆川稗编 > 《读书》

北魏王珪问博士李先曰：“天下何物最益人神智？”先
曰：“莫若书。”荆公诗曰：“物变有万殊，心思才一曲。”读书
谓耶？夫著一能读书之心横于胸中，则锢滞有我，其
心已与古人天渊悬隔矣，何自而得其快活之妙哉？
吕东莱解《尚书》云：“书者，尧、舜、禹、汤、文、武、周公、孔子之
精神心术，尽寓其中。观书者不求其心之所在，夫何
益？然欲求古人之心，必先求吾心，乃可见古人之心。”
此论最好，真读书之法也。当时赵清献公之折荆公
曰：“皋、夔稷《契》，何书可读？”此亦激于求胜之辞，未足以
服荆公。夫自文籍既生以来便有书。皋夔之前《三坟》，
亦《书》也；伏羲所画之卦，亦《书》也；太公所称黄帝、颛帝
之《丹书》，亦书也；孟子所称放勋曰，亦《书》也，岂得谓无
书哉？特皋、夔、稷、契之所以读者，当必与荆公不同耳。
当时答荆公之辞，只当曰：公若锢于有我之私，不能
虚心观理，稽众从人，是乃不能读书也。呜呼！荆公往
矣，后之君子，穷而讲道明理，达而抚世酬物，谨无著
一能，读书之心横在胸中也哉！